赴戍登程口占示家人
《赴戍登程口占示家人》是兩隻七言律詩。道光二十二年（1842年）八月十一號，福州儂林則徐敆西安城共厝裏儂告別，啟程去戍守邊疆倛時候，寫了茲題詩。大中「苟利國家生死以，豈因禍福避趨之」是最有名倛兩句詩，乞後人傳誦無停。《雲左山房詩鈔》卷六裏勢收錄。

創作背景

道光二十一年（1841年）六月二十八號，道光皇帝下旨，將林則徐流放伊犁。林則徐七月十四號趁鎮海出發，第二年五月遘了西安，複病了，就留西安兩月。八月十一號，天晴去了，林則徐共厝裏儂告別，共長頭囝林汝舟、嫩囝聰彝、最嫩倛林拱樞齊去戍守邊疆。卜出發倛時候，口占了兩隻詩，就離城遘西邊去了。

詩歌大意

頭蜀隻詩，首聯強作歡顏，表現了林則徐曠達倛胸懷；頷聯講自家問心無愧；頸聯譏諷英國無人才，講自家卜去遊歷各地；尾聯摒棄了「趙老送燈臺，一去更不來」茲蜀句蠻笑倛話。

第二首詩倛首聯，講自家老儂去了，故此體𣍐好，讓厝裏儂伓使憂慮；頷聯借了鄭國大夫子產倛「苟利社稷，死生以之」，詩歌臺中「國家」、「生死」、「禍福」、「避趨」是偏義詞，指「國」、「死」、「禍」、「避」，表現林則徐無管自家得失倛情懷；前四句乞頸聯做鋪墊，表現了伊忠君愛國倛思想；尾聯使典故表達伊浩大倛氣度共樂觀倛精神。

寫詩之後
林則徐野中意「苟利國家生死以，豈因禍福避趨之」茲兩句詩，野価吟誦來勉勵自家。道光二十一年十二月十一號，林則徐遘漳州倛時候，復發舊疾，但是固使茲兩句詩勉勵自家，催促快快行墿。

道光二十九年十一月廿一（1850年1月3號），林則徐帶老媽棺材轉福建倛時候，半墿中敆長沙碰著左宗棠來船裏勢拜見。講再見倛時候，林則徐親手寫「苟利國家生死以，豈因禍福避趨之」送左宗棠，之後左宗棠都使這對聯激勵自家。

江澤民講話時，仈曾野稠講「苟利國家生死以，豈因禍福避趨之」茲兩句詩，伊見覺茲兩句會使鼓勵大家儂立志爲國。1989年，江澤民離開上海時，前任上海市市長汪道涵就使「苟利國家生死以，豈因禍福避趨之」送伊；江澤民做了中共中央總書記之後，總款講鄧小平聽：「黨共人民將我安遘這位處，我定著鞠躬盡瘁，死而後已，做遘『苟利國家生死以，豈因禍福避趨之』。」1990年6月23號，江澤民著廣東虎門林則徐故居寫了「苟利國家生死以，豈因禍福避趨之」倛對聯。2009年4月23號，退老倛江澤民訪問中國聯合工程公司時，複總款共大家儂罔講罔聽：

「我真𣍐會意，我就是蜀隻上海市委書記，快勢將我選遘北京去了，故此鄧小平同志共我攀講，講『中央都決定啦，汝來當總書記』，我講另請高明吧。我直直話，我也伓是謙虛，我蜀隻上海市委書記怎講來北京了嚕？但是嘛，小平同志講『大家都研究決定了』，故此之後我就念了兩首詩，就是『苟利國家生死以，豈因禍福避趨之』，噲故此我就來遘北京了哇。」

因江澤民野稠使「苟利國家生死以，豈因禍福避趨之」，比如講「之後我就念了兩首詩，就是『苟利國家生死以，豈因禍福避趨之』」，故此這詩變成了膜蛤文化倛蜀部分，時行起去。中國野価網民伓講破，掏伊去解悶、客佻溪，或者掏自家做蠻笑。

溫家寶敆記者招待會倛時候，講了三回「苟利國家生死以，其因禍福避趨之」，固將伊當作自家倛工作態度共信念。2003年3月，第十屆全國人大一次會議任命溫家寶做國務院總理，大會後，著記者招待會，溫家寶回答德新社記者關於工作風格倛問題時，回答講：「當選以後，我心裏勢都是默念林則徐倛兩句詩——苟利國家生死以，豈因禍福避趨之。嚽就是我今後工作倛態度。」
2008年，第十一屆全國人大一次會議第二回任命溫家寶做國務院總理。之後，伊複提及茲隻詩：
「我共大家儂當面立過誓言——苟利國家生死以，豈因禍福避趨之。今旦我固想加蜀句話，就是『天變不足畏，祖宗不足法，人言不足恤』。」
2012年，敆十一屆全國人大五次會議，溫家寶表達自家最後蜀屆任期倛心情時，總款共大家講：
「我秉承『苟利國家生死以，豈因禍福避趨之』倛信念，爲國家服務正正好四十五年，我爲國家、人民傾注了我全部倛熱情、心血共精力，未謀過私利。我敢去面對人民、面對歷史。」

2013年3月，著中共中央黨校建校八十周年慶祝大會，習近平發表講話時講：「古人所講倛……『位卑未敢忘憂國』、『苟利國家生死以，豈因禍福避趨之』倛報國情懷……等等，都體現了中華民族倛優秀傳統文化共民族精神，儂家都應該繼承共發揚。」

條目註解

參考資料

詩歌